Myndin af útlínum nýja dvergjeppans sem Toyota kynnti í gær . Toyota kynnti í gær hugmyndir sínar af nýjum smájeppa sem byggður verður upp samhliða Yaris . Birti japanski bílsmiðurinn af þessu tilefni skyssu af útlínum bílsins . Um er að ræða alveg nýtt módel en dvergjeppinn grundvallast á nýju afbrigði af GA-B undirvagninum . Nafn hefur bíllinn ekki fengið en engar áætlanir hafa verið mótaðar um hvenær honum verður hleypt af stokkum . „ Þessi bíll mun byggja á velgengni Yaris í Evrópu en vonir standa til að þessir tveir bílar nemi um 30% sölu Toyota í álfunni árið 2025 , “ sagði Matt Harrison , forstjóri Toyota í Evrópu ( TME ) . Hann sagði nýja bílinn ekki vera afsprengi af öðrum módelum í smíðislínu fyrirtækisins , heldur bíl með sjálfstæðan persónuleika . Nýja bílinn ætlar Toyota að smíða í sömu smiðju og Yaris , þ.e. í risastórri bílsmiðju fyrirtækisins við Valenciennes í Frakklandi .